Għada il-5 t'Ottubru għalija hu marbut mal-ġrajjiet ta' nhar il-5 t'Ottubru 1977. Dakinhar l-istudenti tal-Mediċina minħabba t-tilwima tat-tobba mal-Gvern kienu ffaċċjati bl-Iskola Medika magħluqa. Dan kien ifisser studju wieqaf. L-istudenti tal-Mediċina intrabtu mar-railing tal-Berġa ta' Kastilja u waqt li kienet għaddejja il-laqgħa ġenerali tal-Kunsill tal-Istudenti konna infurmati b'dan u numru mhux żgħir ta' studenti dħalna l-Belt nagħtuhom appoġġ. Jien kont hemm. Dakinnhar jiena kont student għadni nibda t-tieni sena fil-kors tal-arkitettura. Ftit wara li wasalna Kastilja waslu ukoll il-Pulizija li bdew iferxuna u baqgħu jiġru warajna sal-Universita. Kienu żmienijiet diffiċli għall-edukazzjoni terzjarja. Konna numru żgħir ta' studenti, b'mod partikolari meta tqabblu mal-eluf li hemm illum fl-Univerista'.Il-Gvern ta' Mintoff dakinnhar kien ħolom bl-iskema student ħaddiem li bil-mod kif imħaddma kissret l-edukazzjoni Univeristarja b'effetti li damu jinħassu għal snin twal. L-iżball fundamentali kien li ttrattaw lil kulħadd l-istess : sitt xhur xogħol sitt xhur studju Skema li kienet imfassla prinċipalment fuq il-ħtiġjiet li kellu l-Gvern fl-isptar fejn ma kellux tobba biżżejjed għajr dawk (prinċipalment) ta' nazzjonalita' barranin li daħlu jaħdmu flok dawk li ħarġu bi strajk. L-istudenti li sadakinhar kienu jduru s-swali tal-isptar mal-professuri biex jitgħallmu mill-każijiet li kienu għall-kura issa kienu ta' għajnuna biex jimlew il-vojt li kien hemm fl-isptar. U bħalma għamlu l-istudenti tal-mediċina kella nagħmlu aħna l-istudenti tal-arkitettura fid-Dipartiment tax-Xogħolijiet. Xi ħaga titgħallem. Imma sitt xhur straight sena wara l-oħra kienu ħela ta' ħin. U l–Gvern tal-Labour ma kienx interessat li jisma'. Ma nafx jekk semgħux dawn it-tip ta' kummenti tal-Labour huma u jeżaminaw l-istorja tal-Partit fi tmiem il-ġimgħa li għaddiet. Din hi waħda mit-tbajja' fl-istorja tal-Partit Laburista fil-Gvern.